MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o požiadavkách na výchovné a výchovno-vzdelávacie zariadenia pre deti a mladistvých										                                                                

Podnet:

§ 27 ods. 4 zákona č. ........../2005 o verejnom zdravotníctve a o zmene a doplnení niektorých zákonov 		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Vyhláška
Ministerstva zdravotníctva Slovenskej republiky
z ..............2005, 

ktorou sa ustanovujú podrobnosti o požiadavkách na výchovné a výchovno-vzdelávacie zariadenia pre deti a mladistvých

Ministerstvo zdravotníctva Slovenskej republiky podľa § 27 ods. 4 zákona č. ........../2005 o verejnom zdravotníctve a o zmene a doplnení niektorých zákonov (ďalej len „zákon“) ustanovuje: 

§ 1
Predmet úpravy

Touto vyhláškou sa podľa § 27 zákona Národnej rady Slovenskej republiky o verejnom zdravotníctve ustanovujú požiadavky na
a)	priestorové usporiadanie, členenie a vybavenie zariadení pre deti a mladistvých,
b)	prevádzku zariadení pre deti a mladistvých a náležitostí prevádzkového poriadku. 

§ 2
Požiadavky na priestorové usporiadanie, funkčné členenie a vybavenie
zariadení pre deti a mladistvých

(1) Vonkajšie priestory zariadení pre deti a mladistvých musia mať vyčlenený nezastavaný pozemok na pobyt detí (ďalej len „nezastavaný pozemok“). Časť nezastavaného pozemku predškolských zariadení1) musí tvoriť trávnatú plochu. Na nezastavanom pozemku predškolských zariadení musí byť vyčlenená plocha pre detské ihrisko. Na nezastavanom pozemku škôl1) musí byť vyčlenená plocha na telovýchovu a šport.

(2) V predškolských zariadeniach musí pripadnúť najmenej 2,5 m2 trávnatej plochy a najmenej 4 m2 plochy detského ihriska na jedno dieťa. Ak je na nezastavanom pozemku zriadené pieskovisko, z jeho plochy musí pripadnúť na pieskovisko najmenej 0,5 m2 na jedno dieťa. Nezastavaný pozemok predškolských zariadení musí byť oplotený.

(3) V školách musí byť plocha o veľkosti najmenej 16 m2 na telovýchovu a šport na jedného žiaka.

(4) Požiadavky stanovené v odsekoch 1 až 3 sa primerane vzťahujú ja na školský klub, školské stredisko záujmovej činnosti, centrum voľného času, domov mladistvýche, školu v prírode, zariadenie výchovnej prevencie, zariadenie náhradnej výchovy,2) domov sociálnych služieb pre deti a detský domov.2) 

(5) Trávnatá plocha, vysadené rastliny a dreviny musia byť udržiavané. Požiadavky na čistenie a udržiavanie pieskovísk, hracích, športových a rekreačných plôch určených pre deti a mladistvých a najvyššie prípustné množstvo mikrobiálneho a parazitárneho znečistenia piesku v pieskoviskách určených pre deti ustanovuje osobitný predpis.3)

§ 3

(1) Funkčné členenie zariadení pre deti a mladistvých a dispozičné riešenie ich jednotlivých úsekov musí umožňovať funkčnú nadväznosť priestorov a ich samostatnú prevádzku bez vzájomného rušenia. V predškolských zariadeniach musí funkčné členenie a vnútorné usporiadanie priestorov umožňovať voľné hry detí, oddych, osobnú hygienu s otužovaním a telesné cvičenia.

(2) V predškolskom zariadení musí pripadnúť na jedno dieťa najmenej 4 m2 plochy dennej miestnosti, ktorá plní funkciu herne a spálne, a ak je spálňa stavebne oddelená, najmenej 3 m2 plochy herne. Na jedno ležadlo na spanie musí pripadnúť  najmenej 1,7 m2. Priestor na odkladanie ležadiel a lôžkovín musí umožňovať ich riadne prevetrávanie. Na jednu stoličku v jedálni musí pripadnúť najmenej 1,4 m2 plochy jedálne.

(3) V školách s výnimkou špeciálnych škôl4) a v školskom klube detí, školskom stredisku záujmovej činnosti a centre voľného času8) musí pripadnúť na jedného žiaka najmenej 1,65 m2 plochy teoretickej učebne a najmenej 2 m2 plochy odbornej pracovne, laboratória, počítačovej učebne, jazykovej učebne a učebne strojopisu. V špeciálnych školách musí pripadnúť na jedného žiaka najmenej 2,3 m2 plochy teoretickej učebne. V miestnosti, kde sa zabezpečuje vyučovanie žiakov v škole v prírode,6) musí pripadnúť na jedného žiaka 1,5 m2 podlahovej plochy.

(4) V základných školách musí pripadnúť na jedného žiaka najmenej 4 m2 plochy učebne praktického vyučovania, na stredných školách a v špeciálnych školách najmenej 2 m2 plochy  pracoviska odborného výcviku v odbore zameranom na ručné obrábanie a najmenej 10 m2 plochy pracoviska odborného výcviku v odbore zameranom na strojové obrábanie. 

(5) V školách musí pripadnúť na jedného žiaka najmenej 4 m2 plochy vnútorných priestorov určených na výučbu telesnej výchovy, v prípade plošne náročných druhov cvičení najmenej 8 m2 týchto priestorov a v šatni pri priestoroch určených na výučbu telesnej výchovy najmenej 0,5 m2 plochy šatne.

(6) V školskom klube, v školskom stredisku záujmovej činnosti a v centre voľného času5) musí pripadnúť na jedného žiaka najmenej  2 m2 plochy priestoru určeného na záujmovú a oddychovú činnosť. V škole v prírode6) musí pripadnúť na jedného žiaka 1,5 m2 alebo 3 m2 na jedno dieťa predškolského veku plochy priestoru určeného na trávenie voľného času.

(7) Ak je súčasťou školy alebo školského zariadenia7)) aj jedáleň, na jednu stoličku musí pripadnúť najmenej 1,4 m2 plochy jedálne.
§ 4 

(1) Učebne škôl a školských zariadení7) musia byť vybavené školským nábytkom,8) ktorý zohľadňuje telesnú výšku detí a žiakov. Usporiadanie školského nábytku musí umožniť pri pohľade žiaka na tabuľu dodržanie zrakového uhla najmenej 30 stupňov od zadnej hrany pracovnej plochy stola žiaka. Pre zdravotne postihnutých žiakov musí školský nábytok zohľadňovať ich zdravotný stav a v učebni musia byť vytvorené relaxačné kútiky a vyčlenený priestor na odkladanie kompenzačných pomôcok.

(2) Vybavenie a usporiadanie priestorov určených na pobyt žiakov v školskom klube, v školskom stredisku záujmovej činnosti a v centre voľného času8) musí zodpovedať vykonávanej činnosti.
§ 5

(1) V umyvárňach predškolských zariadení musia byť umývadlá inštalované tak, aby ich horná hrana bola vo výške 0,5 m od podlahy, ak nie je ďalej ustanovené inak. Batérie umývadiel  musia byť umiestnené vo výške 0,6 m od podlahy. Spoločná miešacia batéria musí byť umiestnená mimo dosahu detí. Na stenách umyvárne musia byť držadlá vo výške 0,7 až 0,8 m od podlahy. Detské záchodové  misy musia byť navzájom oddelené ľahkými 1,2 m vysokými a 0,6 m hlbokými priečkami bez dverí. Dispozičné riešenie umyvární a počet záchodov upravuje zvláštny predpis.9) 

(2) Ak sú v predškolskom zariadení umiestnené deti mladšie ako tri roky, jedno umývadlo musí pripadnúť najviac na 10 dojčiat a jedno umývadlo najviac na štyri batoľatá. Umývadlá musia byť inštalované tak, aby ich horná hrana bola vo výške 0,4 m od podlahy. V umyvárni musí byť vyčlenený priestor na nočníky najviac pre 10 detí.

(3) Požiadavky na umiestnenie zariadení na osobnú hygienu a na počet záchodov a umývadiel v škole a v školskom zariadení7) upravuje zvláštny predpis.9)

(4) Šatne detí v predškolských zariadeniach musia byť vybavené šatňovými skrinkami a lavičkami. Ak sú v predškolskom zariadení umiestnené dojčatá, musia byť šatne vybavené aj stolmi na prebaľovanie a umývadlom.

(5) Šatne a iné priestory určené na odkladanie vrchného odevu žiakov v školách a v školských zariadeniach musia byť vybavené vešiakmi s hákmi umiestnenými podľa vekových skupín žiakov vo výške od 120 cm  do 150 cm od podlahy a lavičkami. Odstupy medzi vešiakmi musia byť najmenej 15 cm.

(6) Šatne v priestoroch určených na praktické vyučovanie musia byť vybavené skrinkami na uloženie pracovného odevu.

(7) Priestory určené na výučbu telesnej výchovy v školách musia byť vybavené šatňami tak, aby jedna šatňa pripadla prichádzajúcej skupine žiakov a jedna šatňa odchádzajúcej skupine žiakov,  a umyvárňami prístupnými zo šatne. V umyvárňach musí byť jedna sprchová ružica najviac pre osem žiakov a jedno umývadlo najviac pre 10 žiakov. Šatne musia byť vybavené vešiakmi a lavičkami, pričom na jedného žiaka musí pripadnúť 0,4 m dĺžky lavičky.

§ 6
Požiadavky na prevádzku zariadení pre deti a mladistvých

(1) Zariadenia pre deti a mladistvých1) musia byť zásobované pitnou vodou tak, aby pripadlo 
a)	na jedno dieťa predškolského zariadenia najmenej 60 l vody na jeden deň, 
b)	na jedného žiaka školy najmenej 25 l vody na jeden deň.
Požiadavky na zásobovanie pitnou vodou v škole v prírode6) upravuje zvláštny právny predpis.10)

(2) V predškolských zariadeniach musí byť v umyvárňach teplá tečúca voda.  V iných zariadeniach pre deti a mladistvých musí byť teplá tečúca voda v umyvárňach zriadených v priestoroch určených na výučbu telesnej výchovy.

(3) Zariadenia pre deti a mladistvých musia byť vykurované tak, aby
a)	v predškolských zariadeniach2) bola zabezpečená teplota v herni najmenej 20 oC, v spálni najmenej 18 oC a v umyvárňach a záchodoch najmenej 20 oC, 
b)	v školách a iných školských zariadeniach ako je uvedené v písmene a) bola zabezpečená teplota učební a ďalších miestností, v ktorých žiak vykonáva činnosť štyri hodiny a viac, najmenej 20 oC, priestorov určených na výučbu telesnej výchovy najmenej 16 oC, šatní zriadených v priestoroch určených na výučbu telesnej výchovy najmenej 20 oC, šatní a iných priestorov na odkladanie vrchného odevu žiakov najmenej 15 oC, chodieb najmenej 18 oC a záchodov najmenej 16 oC.

(4) Ak nie je možné zabezpečiť požiadavky na vykurovanie podľa odseku 3, zariadenie pre deti a mladistvých možno prevádzkovať, len ak teplota vzduchu v herni a spálni predškolského zariadenia a teplota vzduchu v učebniach a  ďalších miestnostiach škôl a  školských zariadení uvedených v odseku 3 písm. b), v ktorých žiak vykonáva činnosť štyri hodiny a viac, neklesne v troch po sebe nasledujúcich dňoch pod 18 oC alebo ak teplota vzduchu v týchto priestoroch neklesne v jednom dni pod 16 oC. 

(5) Výmena vzduchu v zariadeniach pre deti a mladistvých musí byť zabezpečená tak, aby pripadlo 
a)	v učebniach  30 m3 za 1 hod. na jedného žiaka,
b)	v priestoroch určených na výučbu telesnej výchovy 30 m3 za 1 hod. na jedného žiaka,
c)	v šatniach a iných priestoroch určených na odkladanie vrchného odevu 20 m3 za 1 hod. na jedno miesto,
d)	v umyvárňach 30 m3 za 1 hod. na jedno umývadlo,
e)	v sprchách 150 až 200 m3 za 1 hod. na jednu sprchu,
f)	v záchodoch 50 m3 za 1 hod. na jednu kabínu a 25 m3 za 1 hod. na jeden pisoár.

§ 7

(1) Prevádzka predškolských zariadení môže začínať najskôr o 6. hodine a končiť najneskôr  o 18. hodine.

(2) Režim dňa detí v predškolských zariadeniach je prevádzkovateľ povinný organizovať tak, aby zabezpečil
a)	individuálny čas a dĺžku spánku dieťaťa vrátane možnosti ranného dospávania,
b)	pobyt detí vonku najmenej dve hodiny dopoludnia a dve hodiny odpoludnia v závislosti na dĺžke pobytu detí v predškolskom zariadení, a to v každom ročnom období; pobyt vonku môže byť skrátený alebo vynechaný pri mimoriadne nepriaznivých meteorologických podmienkach, ktorými sú víchrica, prudký dážď, teploty pod  -10 oC, alebo pri nadmernom znečistení ovzdušia,
c)	telesné cvičenie detí najmenej dvakrát denne,
d)	systematické otužovanie detí na zvyšovanie odolnosti ich organizmu.

(3) Režim stravovania detí a mladistvýche v školách a v školských zariadeniach7) je prevádzkovateľ povinný organizovať tak, aby zabezpečil
a)	pre deti v predškolských zariadeniach podávanie desiatej, obeda a olovrantu, ak nejde o deti uvedené v písmene b),
b)	pre deti dochádzajúce do predškolských zariadení len na dopoludňajšie hodiny podávanie desiatej a ak sú prítomné v predškolskom zariadení aj v čase obeda, podávanie aj obeda,
c)	pre deti a mladistvých ubytovanú v školských zariadeniach s celodennou starostlivosťou  celodenné stravovanie,11) pričom raňajky musia obsahovať teplý nápoj a obed a večera musia byť teplé,
d)	časový odstup medzi jednotlivými jedlami najviac tri hodiny,
e)	pitný režim detí a mladistvýche počas celého pobytu v zariadení a pitie hygienicky vyhovujúcim spôsobom.

(4) V školách a školských  zariadeniach7) je prevádzkovateľ povinný zabezpečiť, aby 
a) 	sortiment tovaru v bufetoch a automatoch zriadených v rámci školy alebo školského zariadenia, ktorý  je dostupný deťom a mladistvýchi, neobsahoval alkoholické nápoje, nápoje s obsahom kofeínu a chinínu a tabakové výrobky,
b)	do škôl a školských zariadení nebola deťom individuálne donášaná strava s výnimkou prípadov, v ktorých podľa posúdenia praktického lekára pre deti a dorast zdravotný stav dieťaťa vyžaduje osobitné stravovanie.

(5) Požiadavky na stravovanie detí a žiakov v škole v prírode6) upravuje zvláštny právny predpis.12)

(6) Poskytovanie stravovacích služieb verejnosti v školskej jedálni musí byť časovo alebo priestorovo oddelené od stravovania detí a žiakov. Rozsah stravovacích služieb musí zodpovedať priestorovej kapacite a vybaveniu školskej jedálne a nesmie ohroziť zdravotnú neškodnosť podávaných pokrmov a dodržiavanie zásad prevádzkovej a osobnej hygieny. 

(7) Zmenné vyučovanie na základných školách sa môže zaviesť v nevyhnutnom rozsahu, najdlhšie však na obdobie jedného školského roku, pričom do zmenného vyučovania sa nesmú zaraďovať žiaci prvého ročníka. 

(8) Rozsadenie žiakov v učebniach škôl v rámci vyučovania musí zohľadňovať ich telesnú výšku a zdravotný stav.  Pri inom ako obvyklom usporiadaní pracovných miest žiakov, musí byť zabezpečené striedanie žiakov na pracovných miestach z dôvodu zabránenia jednostrannému zaťaženiu svalových skupín. 

§ 8
 Náležitosti prevádzkového poriadku 

(1) Prevádzkový poriadok zariadení pre deti a mladistvých musí obsahovať
a)	identifikačné údaje prevádzkovateľa zariadenia pre deti a mladistvých,
b)	druh a kapacitu zariadenia pre deti a mladistvých,
c)	organizáciu prevádzky zariadenia pre deti a mladistvých s uvedením
1. spôsobu organizácie režimu dňa detí a mladistvýche, podmienok ich pohybovej aktivity a režimu stravovania,
2. spôsobu zabezpečenia dostatočného množstva pitnej vody,
3. spôsobu zabezpečenia čistoty a údržby jednotlivých priestorov zariadenia pre deti a mladistvých, frekvencie bežného a celkového upratovania, spôsobu a frekvencie dezinfekcie záchodov a umyvární,   
4. 	spôsobu skladovania a manipulácie s posteľnou bielizňou a frekvenciu jej výmeny,
5. spôsobu zneškodňovania tuhého odpadu, frekvencie vyprázdňovania odpadových nádob, ich čistenia a dezinfekcie,
d)	pokyny pre zamestnancov vrátane povinnosti zabezpečenia trvalého dozoru nad deťmi,
e)	pokyny pre návštevníkov,
f)	plán opatrení pre prípad mimoriadnych udalostí a havárií,
g)	tiesňové telefónne čísla pre prípad mimoriadnych situácií, ako aj zoznam  najdôležitejších inštitúcií.

(2) Prevádzkový poriadok zariadenia pre deti a mladistvých musí byť prístupný na vhodnom a viditeľnom mieste.
§ 9
Účinnosť
Vyhláška nadobúda účinnosť dňom vydania zákona o verejnom zdravotníctve v zbierke.